  Виталий Пронин Нянь пушкес но кӧм Быдэс дунне тырмемын иворъёсын но рекламаен. Ивор дунне - со суредъёс, логотипъёс, шрифтъёс. Реклама - жуг-жаг яке искусство? Кытын удмурт дизайнлэн интыез, азинске-а со? Ӝутскон но усён Удмурт дизайн вордӥськиз 1920-тӥ аръёсы, совето дизайнэн ӵош. Конструктивизм стильлы луыса кылдӥзы тып-тып, ӝикыт шрифтъёс. Ӟуч алфавит борды итӥськизы удмурт пусъёс - тазьы пӧрмизы удмурт шрифтъёс. Котькуд вылбамез, афишаез авторъёс киын суредаллязы, вань мылкыдзэс поныса. 1920-тћ-1990-тӥ аръёсы удмурт дизайн огсыр азинскиз: книга поттонын, афиша но плакат печатланын. Со быдэсак СССР-ысь печатлан радлыклэн кабъёсаз улӥз. 2000-тӥ аръёсы та радлык сӧриськиз. Кылдӥзы компьютеръёс. Ми доры вуизы Интернет, выль технологиос, выль шрифтъёс. Хаос пушкын Россиысь дизайн сӧриськиз. Нырысь ик, компьютер котькинлы луонлык сётӥз «шрифтъёсын шудыны». Табере афиша лэсьтон понна нимысьтыз дизайнер возёно ӧвӧл ини. Гуртысь клубын ужасьёс - быгато-а, уг-а - асьсэос афишаос лэсьтыло. Дизайн дунтэмаз. Со сыӵе ик адскыны но кутскиз - дунтэм. Шат та йыруж ӧвӧл: умой гожтэм книгаез уродос вылбамен поттыны? Но жаляса верано, тросэз удмурт книгаос 2000-тӥ аръёсысен укыр дыртыса лэсьтэм кадь «огшоры» адско. С. Матвеевлэн 1991-тӥ арын но 2015-тӥ арын потэм книгаосызлэн вылбамъёссы: дизайн пумен начарме.1980-тӥ-1990-тӥ аръёсы удмурт искусствое но визуальной культурае утчаськонъёс, авангард, этнофутуризм шӧмъёс пыремын вал ке, берло дас ар куспын соос воксё ышизы-быризы. Берпуметӥ удмурт книгаос шоры учкыса (Л. Кутяновалэн «Тон-а со?», С. Матвеевлэн «Эмезь гурезь», В. Агбаевлэн «Чечыен тэркы», Е. Миннигараевалэн «Сьӧд сюлык»), малпан кылдэ: удмурт книга дизайн али яке дӥсьтӥсьтэм, яке «маке шат» мылкыдын лэсьтэмын. Книгаос огшорыесь - «обложка не продаёт» шуэмъя. Та туала улонлэн тодметэз но луэ, дыр: общество жадемын эпатажлэсь, провокацилэсь. Озьы ке но выль удмурт шрифтъёсты, «буква шӧмъёсты» утчан - книга поттӥсьёслэн ужзы. Та бордын огазьын тыршыны кулэ «Удмуртия» книгапоттонни но, газет-журналъёс но. Шрифтъёс ӧвӧлэн шуген азинско Интернетысь ивор бамъёс но. Ваньзы соос одӥг шрифтъёсын ужано луо. Дӥськут Шрифтъёс - со дӥськут кадь. Соос но модаысь пото. Кияды кутӥды ке вуж подшивкаосты, шӧдоды: та шрифтъёс туннэ нуналэ уг ни кутӥсько. Жаляса верано, удмурт дизайнэн, шрифтъёсын ужась специалистъёс туж ӧжыт. Социальной вотэсъёс кылдэмен, та удыс но кӧня ке зуркалскиз кадь. Логотипъёс но удмурт пусъёс кулэ луизы азинскись удмурт шоу-бизнеслы, табере котькуд концертлы нимаз афишаос кулэ уго. 2012-тӥ арын кылдӥз «Монами» дизайн-студия (Андрей Соловьёв но Екатерина Сысоева), али со «Шунды» огазеяськонэн, пӧртэм фирмаосын, «Эктоника», «Эктон-КУАмын», Aлнаши Fresh промо-огинъёсын ваче ужа. Ӵапак «монамиос» нырысетӥосыз пӧлысь туала удмурт шрифтъёсын но тунсыко суредъёсын открыткаос поттыны кутскизы. 2016-тӥ арын вотэсын кисьмаз «Намер» дизайн огин. Иван Кабышев Нациосын ужан политикая министерстволэн куронъёсызъя ужъёсты быдэсъя (кылсярысь, со лэсьтӥз Гербер юмшанлы афишаос), со сяна, открыткаослы но мукет удмурт вузъёслы макетъёс дася. Шрифтъёс - со дӥськут кадь. Соос но модаысь пото.Пӧртэм удмурт организациосты озьы ик тодманы луэ дизайн политиказыя. Учкыны кулэ, кызьы огазеяськонъёс оглом брендзэс утё но азинто. Синмаськымон выльдӥськиз берло аръёсы Удмурт кун филармония. Филармонилэн афишаосыз котьку сямен ик одӥг шаблонъя, одӥг стилен кылдо. Тодманы луэ солэсь шрифтсэ но. Тазьы вераны уг луы Удмурт театр сярысь. Брендэз азинтон - театрлэн ляб интыез. Зол историен театр туннэ нуналлы уг быгаты шедьтыны учкисьёсты кыскись, синмаськымон туссэ («Макдональдслэн» «М» букваез выллем тодмано пуссэ). Тунсыко, но театрлэн 85 ар тырмонэзлы сӥзем буклетын нокытын но уг пумиськы театрлэн логотипез. Та герӟаськемын 2 муген: логотип вужмемын (со бордаз уг кыскы но соин ик весь вунэ), дизайнерзы оло вань, оло ӧвӧл. Туала вакытэ нокызьы но уг луы улыны рекламатэк. Нош реклама уг быгаты вузаськыны ӟеч дизайнтэк. Театр «вешалкаысен» уг кутскы - со кутске логотип бордысен. Тужгес но трос шрифтъёсты но пусъёсты уже кутоно луо газет-журналъёс. Соос зэмос дизайн дурисьёс, дыр. Кӧня ке ар талэсь азьло «Удмурт дунне» газет но тае валаз: егитъёс понна «Дарт» приложенизэ со чылкак выль шаблонъя поттыны кутскиз. Выль шрифтъёс выль омыр кадь вал… Али «Дарт» вылтусызъя «Берекетлэсь» но «Гердлэсь» висъяське (шрифтъёсын, инфорграфикаен), озьы ке но со «Удмурт дуннелэн» дышем кабезлэсь пќртэм луыны уг быгаты. Газет котьку одӥг макетъя лэсьтӥське. Нош, шуом, «Инвожо» журналлэн котькуд номерез - выль макетъя. Озьы луэ шат? 1990-тӥ аръёсысь подшивкаез учконо ке, «Инвожоын» ваньмыз огдышем шаблонъя лэсьтӥськиз. 2000-тӥ аръёсы, эрико компьютер вакыт вуыса, журнал пумтэм-йылтэм экспериментъёсы выйиз. Туннэ нуналлы но журналлэн вылтусыз «тэтча». Огкадь макетъя вылбамыз но Udmurt image проектэз гинэ печатласько. «Инвожо» - яркыт журнал, но солы уг тырмы дизайн. Дизайн - со улонэз капчиятон, озьыен, лыдӟонэз капчиятон. Вистэм-вожтэм утчаськонъёс лыдӟисез шугомыто. Мар бордын ӟеч дизайнлэн устолыкез? Суредысь ми продуктлэсь (огазеяськонлэсь, интылэсь, книгалэсь) тужгес но умой, тунсыко палзэ усьтӥськом. Букваос-шрифтъёс та ласянь юртто милемлы. Дизайн луыны кулэ валамон но сайкыт, но одно ик мае ке выльзэ сётӥсь, паймытӥсь. Юрий Лобанов суредась луыса ужа «Удмуртия» издательствоын. 1990-тӥ аръёсы со удмурт ужрадъёслы но организациослы туж трос чебер логотипъёс малпаз. Соос шоры учкыса, паймиськод, кызьы али «Удмуртия» книгапоттонни сокем мӧзмыт вылтусо книгаос поттэ. Удмурт дизайн азинскыны кулэ кадь, нош со интыяз сылэ (оло, берен чигна). Удмурт художникъёслы но дизайнеръёслы, озьы ик печать но ИТ удысын ужасьёслы дыр вуиз котрес ӝӧк сьӧры люкаськыны. Валаммы потэ ке, кызьы туала дизайн азинскон тӥрлыклы пӧрме, кызьы со пайда, коньдон вайыны быгатэ, кылдытоно национальной дизайнлы дышетон курсъёс. Удмурт реклама медло чебер реклама. Вера Штыкова, газет дизайнер: - Марлы удмуртъёс уг сюлмасько ӟеч дизайн сярысь? Нырысь ик, уг валало солэсь кулэлыксэ. Озьы но яралоз, малы ке шуоно калык сотэк но концертэ лыктоз, афиша вылын бадӟым но яркыт букваосын «Айкай» яке «Анисимов» гожтэмын луиз ке. Малы кыӵе ке дизайнерлы уксё тыронэз? Книгаосты учконо ке, соослэн вылбамзы лыдӟисез бордаз кыскыны кулэ. Дизайн ӟеч ке, лыдӟись книгаез синйылтоз, озьыен, луонлык будэ, сое басьтоз шуыса. Нош милям, ӧжыт книга потэмен-а, мар-а, «лыдӟиськисез лыдӟоз, лыдӟиськисьтэмез уз но адӟы» пӧрме. Ӟеч вылбам  лыдӟиськисьтэмзэ но лыдӟиськытыны быгатоз шуыса, вунэ. Оло, таӵе но мугез вань: тросэзлэн чеберлыкез шӧдонзы «аспӧртэм». Ярато, куке буёлъёс яркытэсь, шрифтъёс трос, вылаз ик, пӧртэм эффектъёс! Нош туала дизайн капчи луыны кулэ, отын вань чыры-пырыосыз, удмурт дӥськутын кадь, ог-огзылы тупаны кулэ. Улӥськом асьме пичи ворсаськем дуннеямы, ум адӟиське, кыӵе ӟеч луо афишаос, ум валаське, милям но чебер книга, сайт лэсьтыны луонлыкъёсмы вань шуыса. Кулэ астэ золгес дунъяны, гажаны но котырысь дунне шоры, синмез паськыт усьтыса, учкыны но астэ ӵошатыны соосын, кинлэсь адӟем кариськод.   Иван Кабышев, графической дизайнер: - Логотип - со организацилэн пусэз. Соин ик со кулэ луыны чебер, тунсыко, учкем потымон но одно ик вунонтэм. Логотип шоры учкыса, вераны мед луоз, маин фирма выре. Малпасько, кылдэмез бере кӧня ке дыр ортчыса, логотип шоры выль синмын учконо. Али улӥськомы ӝог, дизайн интыяз уг сылы. Удмурт организациос асьсэдыз мактанлы но калык пӧлын тодмогес карыны кылъёссэс медаз жалялэ. Тодмо луыны юрттэ «кӧм» но - вылтус. Адями малпа: няньлэн кќмыз чебер пыжемын ке, пушкыз но солэн ческыт луыны кулэ. Шуом, Ижкарын усьтӥськиз «Яблок» лавка. Удмурт шӧмо магазин усьтӥськиз шуыса, шумпотӥсько. Но магазинлэн тусыз палэнтэ адямиез. Верано на вотэсбамъёс сярысь. Вотэсын адямилэн ӝыны улонэз ортче. Организациослы сак чаклано но эскероно сайтъёссэс. Соос вань ортчытэм мероприятиослэсь куддыр лэчытгес верало, кин но мар огазеяськон син азямы. Потэ вал «Удмурт Кенешлэн» сайтысьтыз выльдӥськон тулкымез адӟем. Али, жаляса верано, вотэсбам бордаз уг кыскы. Теги: дизайн удмуртлык  